C 205/34
BG
Официален вестник на Европейския съюз
20.5.2022 г.
Четвъртък, 11 ноември 2021 r.
40. изтъква връзката между престъпленията в областта на интелектуалната собственост и организираната и тежката международна престъпност; поради това приветства решението на Съвета да включи отново нарушенията на ПИС в списъка на приоритетите на ЕС в борбата с престъпността в рамките на Европейската мултидисциплинарна платформа за борба с криминални заплахи (EMPACT) за предстоящия цикъл 2022 — 2025 г. и отправя искане към Съвета да ги запази в този списък и да засили трансграничното сътрудничество между националните органи, EUIPO, Европол, Агенцията на ЕС за сътрудничество в областта на наказателното правосъдие (Евроюст) и Европейската служба за борба с измамите (OLAF);
41. приветства факта, че Комисията възнамерява да предложи инструментариум на ЕС срещу фалшифицирането, за да се подобри сътрудничеството между носителите на права, публичните органи, правоприлагащите органи на национално равнище и на равнището на ЕС и посредниците — чрез допълнително изясняване на ролите и отговорностите — с цел да се улесни ефективното споделяне на информация и данни между ключовите участници, като се насърчава използването на нови инструменти и предприемането на мерки по отношение на дейности, свързани с фалшифициране; призовава Комисията да предприеме конкретни действия за наблюдение на умишленото нарушаване на ПИС, включително когато нарушението се използва недобросъвестно като преднамерена търговска стратегия, и да настоява за по-голям контрол и трансгранично сътрудничество между митническите агенции като част от борбата срещу вноса на фалшифицирани продукти; призовава Комисията да обмисли създаването на подобен инструментариум на ЕС за борба с други нарушения на ПИС;
42. подчертава, че дългосрочното образование в областта на интелектуалната собственост (ИС) в училищата относно фалшифицирането и пиратството ще бъде необходимо също така, за да се промени готовността за потребление на стоки и услуги, нарушаващи ПИС; поради това призовава държавите членки да си сътрудничат с EUIPO с цел започване на кампании за повишаване на осведомеността, включително в областта на триизмерния печат; припомня, че технологията за триизмерен печат може да породи някои специфични опасения от правен характер по отношение на всички области на правото в областта на ИС, като авторското право, патентите, промишлените дизайни, триизмерните търговски марки и географските указания;
43. призовава Комисията да продължи да защитава ПИС и да насърчава прилагането им в държави извън ЕС, включително чрез увеличаване на финансирането за целеви програми на ЕС за техническо сътрудничество и изграждане на капацитет, като например трите текущи ключови програми за сътрудничество в областта на ИС с Китай, Югоизточна Азия и Латинска Америка и съвместното партньорство с африканския континент за насърчаване на по-добро създаване и управление на ИС, както и чрез подпомагане на режимите за ИС, които засилват местното селскостопанско развитие; в този контекст насърчава Комисията, въз основа на опита на ЕС, да подпомага създателите на политики и правоприлагащите органи и да им предоставя знания и насоки за подобряване на капацитета им за справяне с нарушенията на ПИС и да насърчава осъществими решения, които биха могли значително да намалят разходите и да опростят процедурите за получаване, поддържане и прилагане на защитата на ПИС, както и да предоставят информация на носителите на права относно променящата се среда на нарушенията и разпространението на фалшифицирани стоки;
Нови предизвикателства пред разработването на политики в областта на интелектуалната собственост
44. подчертава, че защитата на ИС, свързана с технологиите в областта на ИИ, е важна и следва да бъде надлежно взета под внимание, и че макар настоящите правила за защита чрез патенти на компютърни изобретения да обхващат технологиите с ИИ, са необходими ясни критерии за защита на изобретенията, създадени с помощта на технологии с ИИ; поради това призовава Комисията, в сътрудничество с Европейското патентно ведомство и EUIPO, да осигури правна сигурност по този въпрос и да следи отблизо този въпрос на международно равнище в рамките на СОИС;
45. насърчава държавите членки да транспонират разпоредбите на Директивата за авторското право незабавно и по начин, който отразява постигнатото от съзаконодателите споразумение за подобряване на защитата, която тя осигурява, и да позволят изключения, като например достъп до онлайн образование и цифровизирано културно наследство; призовава Комисията да наблюдава договорите за изкупуване, за да гарантира справедливо възнаграждение на творците въз основа на авторското право или авторските права; подчертава, че липсата на хармонизация на правилата относно авторството и собствеността върху авторското право може да доведе до различаващи се национални решения по отношение на произведенията, подпомагани от ИИ;
46. подчертава, че въпреки високата степен на хармонизация на ПИС в цяла Европа, все още липсва ефективно трансгранично прилагане на тези права в ЕС;